Къэбэрдей-Балъкъэр Республикэм и Iэтащхьэ КIуэкIуэ К. В. Мэкъумэш хозяйствэмрэ мэкъумэшхэкIхэм елэжь промышленностым и лэжьакIуэхэмрэ я махуэм теухуа и хъуэхъу
Ныбжьэгъу лъапIэхэ!
Сынывохъуэхъу Мэкъумэш хозяйствэмрэ мэкъумэшхэкIхэм елэжь промышленностым и лэжьакIуэхэмрэ я махуэмкIэ.
Фи IэщIагъэр ящыщщ ди жылагъуэм пщIэ нэхъыбэ зыщыхуащIхэм. Фэ уасэ зимыIэ хэлъхьэныгъэшхуэ хувощI Къэбэрдей-Балъкъэрым и экономикэм зегъэужьыным, республикэмрэ къэралымрэ я ерыскъыпхъэ шынагъуэншагъэр гъэбыдэным, цIыхухэм я псэукIэр егъэфIэкIуэным. Иужьрей зэманым хэп- щIыкIыу хохъуэ ди мэкъумэш IэнатIэм зэрызиужь хуабжьагъым, абы хъеру къитымрэ езым хуэдэхэм япеуэнымкIэ бгъэдэлъ зэфIэкIымрэ. Дызэрыт илъэсми, щIыуэпс зэфIэмыхьэныгъэхэми, эпидемиологие щытыкIэр зэрыгугъуми емылъытауэ, IэнатIэм хузэфIэкIащ здынэса лъагапIэхэм зыщигъэбыдэн. А псор зи фIыгъэр фегугъуу фызэрылажьэрщ, фи IэщIагъэм фызэрыхуэIэзэрщ. Си гум къыбгъэдэкIыу фIыщIэ фхузощI фызэрылэжьакIуэфIым, къыхэфха IэщIагъэм фызэрыхуэпэжым, дыщалъхуа щIыналъэр фIыуэ зэрыфлъагъум папщIэ.
Мэкъумэш IэнатIэм зегъэужьыныр къонэж гулъытэ нэхъыбэ дыдэ зыхуэщIыпхъэхэм ящыщу. Ди къалэн нэхъыщхьэри IэнатIэм и зэфIэкIыр нэсу къызыкъуихынымкIэ щIэгъэкъуэн дыхъунырщ. Абы папщIэ адэкIи зэрытхузэфIэкIкIэ дыхущIэкъунущ АПК-р техникэ, технологие я лъэныкъуэкIэ гъэлъэщыным, мэкъумэш-фермер IуэхущIапIэхэмрэ къуажэ кооперацэмрэ зегъэужьыным. Шэч хэмылъуи, къуажэм ущыпсэуныр нэхъ тынш, нэхъ удэзыхьэх щIыным яужь дитынущ.
Си гум къыбгъэдэкIыу сынывохъуэхъу узыншагъэ быдэ, насып, зэIузэпэщыгъэ фиIэну, дыщалъхуа Къэбэрдей-Балъкъэрым ифI зыхэлъ Iуэхухэм ехъулIэныгъэщIэхэр щызыIэрывгъэхьэну.
